b'\n_START_ARTICLE_\nAfrikos verg\xc5\xb3 prekyba\n_START_PARAGRAPH_\nAfrikos verg\xc5\xb3 prekyba\xc2\xa0\xe2\x80\x93 verg\xc5\xb3 prekyba, paplitusi Afrikos \xc5\xbeemyne nuo seniausi\xc5\xb3 laik\xc5\xb3 iki dabar. \xc5\xa0is terminas apima tiek prekyb\xc4\x85, paplitusi\xc4\x85 \xc5\xbeemyno viduje, tiek prekyb\xc4\x85, vykusi\xc4\x85 i\xc5\xa1 Juodosios Afrikos \xc4\xaf kitus pasaulio regionus.\n_START_SECTION_\nVerg\xc5\xb3 prekybos panaikinimas\n_START_PARAGRAPH_\n1794\xc2\xa0m. Pranc\xc5\xabzija buvo pirmoji valstyb\xc4\x97 Europoje, panaikinusi vergov\xc4\x99 ir verg\xc5\xb3 prekyb\xc4\x85. 1802\xc2\xa0m. Napoleonas j\xc4\x85 sugr\xc4\x85\xc5\xbeino, o galutinai ji buvo panaikinta 1848\xc2\xa0m. 1807\xc2\xa0m. Jungtin\xc4\x97 Karalyst\xc4\x97 u\xc5\xbedraud\xc4\x97 verg\xc5\xb3 prekyb\xc4\x85, skirdama baudas visiems vergus gabenantiems laiv\xc5\xb3 kapitonams. 1833\xc2\xa0m. vergov\xc4\x97 panaikinta visoje Brit\xc5\xb3 imperijoje. \xc5\xa0ie potvarkiai labai greitai i\xc5\xa1plito po kitas Vakar\xc5\xb3 \xc5\xa1alis. Britanija rengdavo reidus, tikrindama j\xc5\xabrinius laivus, ar neve\xc5\xbeami vergai. Taip 1808\xe2\x80\x931860\xc2\xa0m. Afrikos vakar\xc5\xb3 pakrant\xc4\x97se buvo sulaikyta 1600 verg\xc5\xb3 prekybos laiv\xc5\xb3._NEWLINE_Tiek Afrikos, tiek Europos visuomen\xc4\x97se kilo didelis pasiprie\xc5\xa1inimas verg\xc5\xb3 prekybos draudimui, kuris sunaikino per am\xc5\xbeius susiklos\xc4\x8diusius ekonominius pagrindus. Britams neretai j\xc4\x97ga \xc4\xafdiegus nauj\xc4\x85sias taisykles, Afrikos valstybi\xc5\xb3 valdovai irgi pasira\xc5\xa1\xc4\x97 verg\xc5\xb3 prekybos panaikinimo sutartis ir tur\xc4\x97jo ie\xc5\xa1koti nauj\xc5\xb3 pajam\xc5\xb3 \xc5\xa1altini\xc5\xb3._NEWLINE_Nepaisant to, kad Atlanto verg\xc5\xb3 prekyba tokiu b\xc5\xabdu buvo sustabdyta, musulmoni\xc5\xa1koji verg\xc5\xb3 prekyba t\xc4\x99s\xc4\x97si ir netgi dar labiau sustipr\xc4\x97jo (kadangi nebeliko konkurencijos). Brit\xc5\xb3 imperijos laiv\xc5\xb3 reidai Indijos vandenyne per XIX a. sugeb\xc4\x97jo pa\xc5\xbeaboti ir \xc5\xa1i\xc4\x85 prekyb\xc4\x85._NEWLINE_Vergov\xc4\x97s panaikinimas pa\xc4\x8diose Afrikos visuomen\xc4\x97se tapo \xc4\xafmanomas tik pasidalijus Afrik\xc4\x85 tarp kolonijini\xc5\xb3 imperij\xc5\xb3 XIX a. pabaigoje. Ta\xc4\x8diau procesas vyko, ir vyksta, labai l\xc4\x97tai. Kai kuriose valstyb\xc4\x97se, pvz., Etiopijoje, vergov\xc4\x97 buvo oficialiai panaikinta. Nepaisant to, daugumoje tradicini\xc5\xb3 Afrikos visuomeni\xc5\xb3 vergov\xc4\x97 i\xc5\xa1lieka. Viena sud\xc4\x97tingiausi\xc5\xb3 pad\xc4\x97\xc4\x8di\xc5\xb3 yra Mauritanijoje, kurios kai kuriais apskai\xc4\x8diavimais netgi 20 procent\xc5\xb3 gyventoj\xc5\xb3 yra vergai.'